De ansatte i statens administration i provinsen behøver ikke frygte for deres job. I hvert fald viser en opgørelse fra Finansministeriet, at fyringerne stort set går uden om provinsen. - Jeg er meget tilfreds med, at der er taget meget hensyn til områderne uden for Hovedstaden i de afskedigelser, der er foretaget, siger Socialdemokraternes gruppeformand, Mogens Jensen. Der er samlet set afskediget godt 1300 årsværk i de igangværende personaletilpasninger i staten. Men kun 16 procent af afskedigelserne har fundet sted i regionerne uden for hovedstaden. Nordjylland tegner sig kun for 2,3 procent af statens samlede fyringer, selvom næsten ti procent af arbejdsstyrken er ansat i denne region. Fyringerne skal være med til at barbere den statslige administration. - Det har været nødvendigt at slanke det statslige bureaukrati for at sikre, at vi i fremtiden har råd til investeringer i bedre uddannelse, forskning og sundhed, siger Mogens Jensen.

Referat:
De ansatte i provinsen - især Nordjylland - går fri af statens fyringsrunder, viser opgørelse.